1 Bakorinthe 14 | Beibele Inthaneteng | Phetolelo ya Lefase le Lefsa
1 Bakorinthe 14:1-40
14 Phegelelang lerato, fela le kataneleng go hwetša dimpho tša moya,+ eupša kudukudu gore le porofete.+
2 Gobane yo a bolelago ka leleme le šele ga a bolele le batho, eupša o bolela le Modimo, gobane ga go motho yo a theetšago,+ eupša o bolela diphiri+ tše kgethwa ka moya.
3 Lega go le bjalo yo a porofetago o aga+ batho, o a ba kgothatša le go ba homotša ka polelo ya gagwe.
4 Yo a bolelago ka leleme le šele o a ikaga, eupša yo a porofetago o aga phuthego.
5 Bjale ke be nka rata ge ka moka ga lena le be le ka bolela ka maleme a šele,+ eupša ke duma gore le porofete.+ Ruri yo a porofetago ke yo mogolo go feta yo a bolelago ka maleme a šele+, ge e se ge a ka fetolela e le gore phuthego e agege.
6 Eupša bjale bana bešo, ge e ba nka tla ka bolela le lena ka maleme a šele, ke tla le hola ka eng ka ntle le ge ke be nka bolela le lena ka kutollo+ goba ka tsebo+ goba ka boporofeta goba ka thuto?
7 Go a swana le ka dilo tše di sa phelego tšeo di ntšhago modumo,+ e ka ba naka goba harepa. Ka ntle le ge di ka ntšha medumo ya go se swane, seo se letšwago nakeng goba harepeng se tla tsebja bjang?
8 Gobane ge e ba phalafala e lla ka modumo o sa kwagalego, ke mang yo a tlago go itokišetša ntwa?+
9 Ka tsela yona yeo, ka ntle le ge lena ka leleme le šele le bolela polelo e kwešišegago gabonolo,+ motho o tla tseba bjang seo se bolelwago? Ge e le gabotse le tla be le bolela mantšu a se nago mohola.+
10 Go ka ba go na le mehuta e mentši ya polelo lefaseng, fela ga go na mohuta woo o se nago seo o se bolelago.
11 Ka gona ge e ba ke sa kwešiše polelo yeo, gona ke tla ba ke le motho o šele+ go yo a bolelago gomme yo a bolelago e tla ba e le motho o šele go nna.
12 Ka gona le lena ka ge le fišegela go ba le dimpho tša moya,+ nyakang go huma ka dimpho tšeo di tlago go aga phuthego.+
13 Ka gona anke yo a bolelago ka leleme le šele a rapelele go fetolela.+
14 Gobane ge e ba ke rapela ka leleme le šele, gona ke mpho ya ka ya moya yeo e rapelago,+ eupša monaganong wa ka ga ke kwešiše selo.
15 Ka gona go dirwe’ng? Ke tla rapela ka mpho ya moya, eupša ke tla ba ka rapela ka monagano. Ke tla opela tumišo+ ka mpho ya moya, eupša ke tla ba ka opela tumišo ka monagano.+
16 Go sego bjalo, ge e ba o tumiša ka mpho ya moya, motho feela mo gare ga lena o tla re “Amene”+ bjang ditebogong tša gago, ka ge a sa tsebe seo o se bolelago?
17 Ke therešo gore o leboga ka tsela e botse, eupša motho yo mongwe ga a agege.+
18 Ke leboga Modimo ka ge ke bolela maleme a mantši go le feta ka moka.+
19 Lega go le bjalo, ka phuthegong nka upša ka bolela mantšu a mahlano ka monagano wa ka, e le gore ke rute ba bangwe ka molomo, go e na le go bolela mantšu a dikete tše lesome (10 000) ka leleme lešele.+
20 Bana bešo, le se ke la ba bana matleng a go kwešiša,+ eupša le be bana ge e le mabapi le bobe;+ fela le be ba gotšego ka mo go feletšego matleng a go kwešiša.+
21 Molaong go ngwadilwe gwa thwe: “‘Ke tla bolela le batho ba+ ka maleme a bašele+ le ka melomo ya basepedi, le ka nako yeo ba tla gana go ntheetša,’ go bolela Jehofa.”+
22 Ka baka leo maleme a šele ga se pontšho+ ya badumedi,+ eupša ke ya bao e sego badumedi, mola boporofeta e se bja bao ba sa dumelego, eupša e le bja badumedi.+
23 Ka baka leo, ge e ba phuthego ka moka e phuthegela felo gotee gomme ka moka ba bolela ka maleme a šele,+ eupša batho feela goba bao e sego badumedi ba tsena, na ba ka se re le a gafa?
24 Eupša ge e ba ka moka le porofeta gomme motho yo a sa dumelego goba motho feela a tsena, mantšu a lena ka moka a a mo kgala+ gomme a mo tutueletša gore a itlhahlobišiše.
25 Ke moka diphiri tša pelo ya gagwe di a utollwa,+ mo a tlago go wa ka sefahlego gomme a rapela Modimo, a re: “Ruri Modimo o gare ga lena.”+
26 Ka gona go dirwe’ng bana bešo? Ge le bokana gotee, yo mongwe o opela dipsalme, yo mongwe o na le thuto, yo mongwe o na le kutollo, yo mongwe o bolela ka leleme le šele gomme yo mongwe o na le tlhathollo.+ Dilo ka moka di direlwe go aga.+
27 Ge e ba yo mongwe a bolela ka leleme le šele, gona a e be ba babedi goba ba bararo feela, ba šiedišane; gomme go be le yo a fetolelago.+
28 Eupša ge e ba go se na mofetoledi, gona a homole ka phuthegong gomme a ipolelele a nnoši+ a be a bolele le Modimo.
29 Go feta moo, go bolele baporofeta+ ba babedi goba ba bararo, e le gore ba bangwe ba hlathe se se bolelwago.+
30 Eupša ge e ba yo mongwe a amogela kutollo+ ge a dutše a le moo, gona anke yo a bego a bolela a homole.
31 Gobane ka moka le ka porofeta+ ka go šielana, e le gore bohle ba ithute gomme bohle ba kgothatšege.+
32 Dimpho tša moya tša baporofeta di swanetše go laolwa ke baporofeta.
33 Gobane Modimo ga se Modimo wa tlhakatlhakano+ eupša ke wa khutšo.+
Go etša diphuthegong ka moka tša bakgethwa,
34 basadi ba homole+ diphuthegong, gobane ga go dumelelwe gore ba bolele. Eupša ba ikokobetše+ go etša ge Molao+ o bolela.
35 Ka gona ge e ba ba nyaka go ithuta se sengwe, ba botšiše banna ba bona gae, gobane go hlabiša dihlong+ gore mosadi a bolele phuthegong.
36 Na lentšu la Modimo le tlile le etšwa go lena+ goba na le fihlile go lena feela?
37 Ge e ba motho a nagana gore ke yena moporofeta goba gore o na le mpho ya moya, gona a dumele gore dilo tše ke le ngwalelago tšona ke taelo ya Morena.+
38 Eupša ge e ba motho a sa kwešiše, o tla tšwela pele a se na tsebo.
39 Ka baka leo bana bešo, dulang le katanela go porofeta,+ fela le se ke la iletša go bolela ka maleme a šele.+
40 Eupša dilo ka moka di dirwe ka bothakga le ka thulaganyo.+
1 Bakorinthe 14